Illum il-Kummissjoni Ewropea ppreżentat Pjan ta' Azzjoni biex tgħin l-ekonomija soċjali Ewropea tirnexxi, billi tisfrutta l-potenzjal ekonomiku u ta' ħolqien ta' impjiegi tagħha, kif ukoll il-kontribut tagħha għal irkupru ġust u inklużiv, u t-tranżizzjonijiet ekoloġiċi u diġitali. L-organizzazzjonijiet tal-ekonomija soċjali huma entitajiet li fl-ewwel post iqiegħdu l-għanijiet soċjali u ambjentali, filwaqt li jerġgħu jinvestu l-biċċa l-kbira tal-profitt tagħhom fl-organizzazzjoni. Fl-Ewropa hemm 2.8 miljun entità tal-ekonomija soċjali, li jimpjegaw 13.6 miljun ruħ u li joffru soluzzjonijiet għall-isfidi ewlenin fis-soċjetajiet tagħna. Dawn ikopru firxa varjata ta' setturi u forom, minn servizzi tal-kura sar-riċiklaġġ; minn kooperattivi sa intrapriżi soċjali. L-appoġġ imsaħħaħ għall-ekonomija soċjali mhux biss joħloq l-impjiegi, iżda jippermetti wkoll lill-organizzazzjonijiet ikabbru l-impatt soċjali tagħhom fl-UE kollha. Il-Pjan ta' Azzjoni għall-Ekonomija Soċjali tal-lum iwitti t-triq sabiex l-organizzazzjonijiet tal-ekonomija soċjali jkunu jistgħu jikbru u jirnexxu. Il-Kummissjoni tipproponi li jittieħdu azzjonijiet fi tliet oqsma: L-oqfsa ta' politika u legali huma kruċjali għall-ħolqien tal-ambjent xieraq biex l-ekonomija soċjali tirnexxi. Dan jinkludi l-oqfsa tat-tassazzjoni, tal-akkwist pubbliku u tal-għajnuna mill-Istat li jridu jiġu adattati għall-ħtiġijiet tal-ekonomija soċjali. Biex tindirizza dawn il-kwistjonijiet, il-Kummissjoni se tipproponi Rakkomandazzjoni tal-Kunsill dwar l-iżvilupp tal-kundizzjonijiet ta' qafas tal-ekonomija soċjali fl-2023. Se tippubblika wkoll gwida għall-Istati Membri dwar l-oqfsa tat-tassazzjoni għall-organizzazzjonijiet tal-ekonomija soċjali u se tiffaċilita aċċess eħfef għall-gwida dwar l-għajnuna mill-Istat. Il-Pjan ta' Azzjoni għandu wkoll l-għan li jtejjeb il-prattika tajba dwar l-akkwist pubbliku soċjalment responsabbli u li jippromwovi r-rwol tal-ekonomija soċjali lil hinn mill-fruntieri tal-UE. L-entitajiet tal-ekonomija soċjali għandhom jibbenefikaw mill-appoġġ għall-iżvilupp tan-negozji biex jibdew u jiżviluppaw, kif ukoll biex iħarrġu mill-ġdid lill-ħaddiema tagħhom u jtejbulhom il-ħiliet. Għall-perjodu 2021-2027, il-Kummissjoni għandha l-mira li żżid l-appoġġ tagħha għal aktar mill-istima ta' €2.5 biljun allokati lill-ekonomija soċjali preċedentement (2014-2020). Fost azzjonijiet oħra, il-Kummissjoni se tniedi Gateway ġdid tal-Ekonomija Soċjali tal-UE fl-2023 biex tiżgura li l-atturi tal-ekonomija soċjali jkunu jistgħu jsibu f'post wieħed l-informazzjoni kollha li jeħtieġu dwar il-finanzjamenti, il-politiki, it-taħriġ u l-inizjattivi tal-UE. Se tniedi wkoll prodotti finanzjarji ġodda fl-2022 fl-ambitu tal-Programm InvestEU u ttejjeb l-aċċess għall-finanzjament. Fl-2022, il-Kummissjoni se tistabbilixxi wkoll Ċentru Ewropew ta' Kompetenza għall-Innovazzjoni Soċjali. Il-Pjan ta' Azzjoni għandu l-għan li jagħmel l-ekonomija soċjali aktar viżibbli u li jtejjeb ir-rikonoxximent tal-ħidma u l-potenzjal tagħha. Il-Kummissjoni se twettaq attivitajiet ta' komunikazzjoni li jenfasizzaw ir-rwol u l-ispeċifiċitajiet tal-ekonomija soċjali. Barra minn hekk, il-Kummissjoni se tniedi studju li fih tiġbor data kwalitattiva u kwantitattiva biex tifhem aħjar l-ekonomija soċjali fl-UE kollha. Se torganizza wkoll korsijiet ta' taħriġ għall-uffiċjali pubbliċi dwar diversi suġġetti b'rilevanza għall-ekonomija soċjali, tippromwovi l-ekonomija soċjali fil-livelli reġjonali u lokali billi trawwem skambji transkonfinali, u tagħmel ħafna aktar. Bil-Pjan ta' Azzjoni tal-lum, il-Kummissjoni qed tniedi wkoll “perkors ta' tranżizzjoni” biex tgħin it-tranżizzjonijiet ekoloġiċi u diġitali tal-ekonomija soċjali fi djalogu mal-awtoritajiet pubbliċi u l-partijiet interessati. Il-Kummissjoni tfittex opinjonijiet pubbliċi dwar il-perkors ta' tranżizzjoni permezz ta' stħarriġ tal-UE disponibbli sat-28 ta' Frar 2022. Xi ntqal mill-Membri tal-Kulleġġ Il-Viċi President Eżekuttiv għal Ekonomija għas-Servizz tan-Nies, Valdis Dombrovskis, qal: “Il-Pjan ta' Azzjoni għall-Ekonomija Soċjali jnaqqas id-distakk bejn l-ekonomija soċjali tagħna u l-appoġġ li teħtieġ biex tirnexxi u tikkontribwixxi saħansitra aktar għas-soċjetajiet tagħna. Mit-tnaqqis ta' burokrazija żejda li jiffaċċjaw xi intraprendituri soċjali, sal-ħolqien tal-impjiegi u l-offerta ta' opportunitajiet ġodda biex in-nies itejbu l-ħiliet tagħhom u jitħarrġu mill-ġdid, il-Pjan ta' Azzjoni huwa vitali biex jiġu żgurati tranżizzjonijiet ekoloġiċi u diġitali ġusti, kif ukoll irkupru inklużiv mill-pandemija.” Il-Kummissarju għall-Impjiegi u d-Drittijiet Soċjali, Nicolas Schmit, qal: “Peress li għandha għeruq lokali b'saħħithom, l-ekonomija soċjali tista' toffri soluzzjonijiet innovattivi minn isfel għal fuq għal ħafna mill-isfidi globali tal-lum, bħat-tibdil fil-klima, id-diġitalizzazzjoni u l-esklużjoni soċjali. L-ekonomija soċjali taħdem mal-komunitajiet lokali u għalihom u għandha potenzjal enormi għall-ħolqien tal-impjiegi. B'dan il-Pjan ta' Azzjoni, nemmen li l-organizzazzjonijiet tal-ekonomija soċjali ser jingħataw is-setgħa li jespandu, jiġu rikonoxxuti, u jagħmlu impatt saħansitra akbar fuq is-soċjetà.” Il-Kummissarju għas-Suq Intern, Thierry Breton, qal: “L-ekonomija soċjali toħloq impjiegi u tkabbir li joqorbu lejn il-ħtiġijiet taċ-ċittadini u tal-madwar immedjat tagħhom. Il-kriżi tal-COVID-19 ħarġet fid-deher ukoll ir-reżiljenza u l-inġenwità tal-mudelli tan-negozju tal-ekonomija soċjali. Biex inkomplu niżviluppaw il-potenzjal tagħhom u l-kontribut tagħhom għat-trasformazzjonijiet ekoloġiċi u diġitali, qed inniedu perkors ta' tranżizzjoni għall-ekosistema tal-“Prossimità u l-Ekonomija Soċjali”. Aħna se naħdmu mal-partijiet ikkonċernati kollha biex ikollna ekonomija aktar inklużiva u sostenibbli.” Sfond L-ekonomija soċjali tinkludi varjetà ta' negozji, organizzazzjonijiet u entitajiet legali, bħal intrapriżi soċjali, kooperattivi, soċjetajiet ta' benefiċċju reċiproku (tip speċifiku ta' assigurazzjoni kollettiva), assoċjazzjonijiet mingħajr skop ta' qligħ u fondazzjonijiet. Dawn ipoġġu lin-nies u lill-ambjent fiċ-ċentru tal-missjoni tagħhom u jerġgħu jinvestu l-biċċa l-kbira tal-profitt tagħhom fl-organizzazzjoni jew f'xi kawża soċjali speċifika. Huma rregolati b'mod parteċipattiv; minn isfel għal fuq. Imsejjes fuq l-Inizjattiva ta' Negozju Soċjali tal-Kummissjoni tal-2011, il-Pjan ta' Azzjoni huwa r-riżultat ta' proċess estensiv ta' konsultazzjoni maċ-ċittadini u l-partijiet ikkonċernati. Aktar informazzjoni tista' tinstab fid-Dokument ta' Ħidma tal-Persunal li jakkumpanja l-Pjan ta' Azzjoni għall-Ekonomija Soċjali u fid-Dokument ta' Ħidma tal-Persunal dwar il-perkors ta' tranżizzjoni għall-ekonomija soċjali. Għal aktar informazzjoni Mistoqsijiet u tweġibiet: Pjan ta' Azzjoni għall-Ekonomija Soċjali Skeda informattiva: Pjan ta' Azzjoni għall-Ekonomija Soċjali Komunikazzjoni: Pjan ta' Azzjoni għall-Ekonomija Soċjali Dokument ta' Ħidma tal-Persunal li jakkumpanja l-Pjan ta' Azzjoni għall-Ekonomija Soċjali Dokument ta' Ħidma tal-Persunal dwar il-perkors ta' tranżizzjoni u l-istħarriġ tal-UE relatat Sit web tal-Pjan ta' Azzjoni għall-Ekonomija Soċjali Abbona biex tirċievi bl-email u bla ħlas il-bullettin tal-Kummissjoni Ewropea dwar l-impjiegi, l-affarijiet soċjali u l-inklużjoni.